**Likumprojekta** **„****Grozījumi** [**Ģerboņu likumā**](http://likumi.lv/ta/id/63108-latvijas-nacionalas-operas-likums)**”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Ģerboņu likumā” (turpmāk – likumprojekts) izstrādāts, pamatojoties uz Ministru kabineta 2014.gada 22.aprīļa sēdes protokollēmuma (prot. Nr.24 26.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.punktā noteikto uzdevumu informatīvā ziņojuma „Nozaru administratīvo pārkāpumu kodifikācijas ieviešanas sistēma” 1.pielikumā minētajām ministrijām (institūcijām), kas atbildīgas par attiecīgo likumprojektu sagatavošanu un virzību, ievērojot informatīvā ziņojuma 2.pielikumā noteikto nozaru administratīvo pārkāpumu kodifikācijas laika grafiku izstrādāt attiecīgos likumprojektus un izstrādātos likumprojektus pirms to izsludināšanas Valsts sekretāru sanāksmē nodot apspriešanai Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Latvijas Administratīvo pārkāpumu kodeksa (turpmāk – LAPK) 15.nodaļas „Atbildība par citiem administratīvajiem pārkāpumiem” **204.15pantā** „Ģerboņu un atribūtikas ar valsts ģerboni nelikumīga lietošana” ir ietverti šādi administratīvie pārkāpumi ģerboņu un atribūtikas ar valsts ģerboni aizsardzības jomā, kas pēdējo reizi pēc būtības grozīti ar 2012.gada 29.novembra likumu „Grozījumi Latvijas Administratīvo pārkāpumu kodeksā”, kas stājās spēkā 2013.gada 1.janvārī:(1) Par ģerboņu reģistrā nereģistrēta ģerboņa lietošanu;(2) Par ģerboņa lietošanu bez tā īpašnieka atļaujas;(3) Par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanas noteikumu pārkāpšanu;(4) Par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros;(5) Par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu.Likuma „Par Latvijas valsts ģerboni” un uz minētā likuma pamata izdoto Ministru kabineta 2014.gada 28.janvāra noteikumu Nr.51 „Ministru kabinetam padoto institūciju vienotās vizuālās identitātes noteikumi” un  Ministru kabineta 2013.gada 11.jūnija noteikumu Nr.311 „Noteikumi par Latvijas valsts ģerboņa un Vidzemes, Latgales, Kurzemes un Zemgales ģerboņu heraldisko krāsu toņiem un grafiskajiem apzīmējumiem” izstrādātājs ir Tieslietu ministrija. Ievērojot Ministru kabineta 2014.gada 26.augusta sēdes protokollēmuma (prot. Nr.45 45.§) „Informatīvais ziņojums „Priekšlikumi ārējo normatīvo aktu grozījumu skaita samazināšanai” 13.1.apakšpunktā noteikto, atbildīgā ministrija par LAPK 204.15panta trešajā daļā noteiktās administratīvās atbildības piemērošanu attiecībā uz valsts ģerboņa, Vidzemes, Latgales, Kurzemes vai Zemgales ģerboņa lietošanas noteikumu pārkāpšanu, kā arī LAPK 204.15panta piektajā daļā noteiktās administratīvās atbildības piemērošanu attiecībā uz valsts ģerboņa, Vidzemes, Latgales, Kurzemes vai Zemgales ģerboņa lietošanu, maldinot par tā lietotāja juridisko statusu, ir Tieslietu ministrija.LAPK 204.15pantā minēto administratīvo pārkāpumu sastāvu saglabāšana administratīvo pārkāpumu sistēmā izvērtēta, ņemot vērā nodarījuma bīstamību, sekas, aktualitāti un attiecināmību uz publiski tiesiskajām attiecībām, kā arī sabiedrisko kaitīgumu.[2] Ģerboņu likuma 1.panta 1. un 3.punkts nosaka, ka:Ģerbonis – ir saskaņā ar heraldikas nosacījumiem izstrādāts atsevišķs apzīmējums vai apzīmējumu kopums, kas ietverts noteiktā formā un reprezentē valsti, valsts pārvaldes institūciju, pašvaldību vai kādu citu juridisko vai fizisko personu.Atribūtika ar valsts ģerboni – ir apbalvojumi, godazīmes, emblēmas, nozīmes, vimpeļi un cita atribūtika ar valsts ģerboņa vai tā pamatelementu attēlu.Atbilstoši Ģerboņu likuma 2.pantam Ģerboņu likuma mērķis ir noteikt ģerboņu (izņemot valsts ģerboni) reģistrācijas kārtību, to tiesisko aizsardzību un vispārīgos lietošanas principus, kā arī kārtību, kādā apstiprināma atribūtika ar valsts ģerboni.Ģerboņu likuma 6.panta pirmā daļa nosaka, ka Kultūras ministrija veido, uztur un papildina Ģerboņu reģistru. Ģerboņu reģistrā iekļauj ģerboņa aprakstu, attēlu, ziņas par tā īpašnieku (fiziskajai personai – vārds, uzvārds, personas kods, dzīvesvieta; juridiskajai personai – pilns nosaukums, reģistrācijas numurs, juridiskā adrese) un ģerboņa reģistrācijas datumu. Ieraksts reģistrā izdarāms tajā pašā dienā, kad pieņemts lēmums par ģerboņa reģistrāciju. Ministru kabineta 2006.gada 25.jūlija noteikumi Nr.609 „Noteikumi par informācijas iekļaušanas, izsniegšanas un aktualizēšanas kārtību Ģerboņu reģistrā” nosaka informācijas iekļaušanas, izsniegšanas un aktualizēšanas kārtību Ģerboņu reģistrā. Savukārt Ministru kabineta 2006.gada 14.marta noteikumi Nr.193 „Noteikumi par ģerboņa reģistrācijas valsts nodevas likmi un maksāšanas kārtību” nosaka valsts nodevas likmi par ģerboņa reģistrāciju un valsts nodevas maksāšanas kārtību.Ģerboņu likuma 8.panta otrā daļa nosaka, ka valsts institūcijām un pašvaldībām ir tiesības lietot ģerboņus, kas reģistrēti šajā likumā noteiktajā kārtībā. Likuma „Par Latvijas valsts ģerboni” 7.pants nosaka, ka mazo valsts ģerboni ir tiesīgas lietot visas pārējās valsts iestādes, tās pašvaldības, kurām nav sava apstiprināta ģerboņa, pašvaldību un citu publisko institūciju iestādes, kā arī privātpersonas dokumentos, ko tās rada, pildot valsts pārvaldes deleģētu uzdevumu. Likuma „Par Latvijas valsts ģerboni” 8.1panta otrā daļa nosaka, ka noteikums lietot Latvijas valsts ģerboni pārvaldes dokumenta veidlapas rekvizītu zonā, ja šajā zonā tas paredzēts, neattiecas uz patstāvīgo iestādi (Latvijas Banka, Finanšu un kapitāla tirgus komisija, Nacionālā elektronisko plašsaziņas līdzekļu padome, Centrālā vēlēšanu komisija, tiesībsargs, Sabiedrisko pakalpojumu regulēšanas komisija, Augstākās izglītības padome, Centrālā zemes komisija), publisko tiesību pašpārvaldes autonomo subjektu un tā iestādi, muzeju, bibliotēku, zinātnisko institūtu, ārstniecības iestādi un izglītības iestādi, kā arī uz Latvijai saistošā starptautiskā dokumentā noteikto, kad attiecīgās institūcijas drīkst lietot vai nu valsts ģerboni atbilstoši šā likuma noteikumiem, vai apstiprinātu savu ģerboni atbilstoši [Ģerboņu likumam](http://likumi.lv/ta/id/123815-gerbonu-likums), vai institūcijas apstiprinātu zīmi, emblēmu vai logo.[3] Administratīvo pārkāpumu sastāvu aktualitāte analizēta, izvērtējot statistikas informāciju par konstatētajiem administratīvajiem pārkāpumiem 2013., 2014. un 2015.gadā.Saskaņā ar LAPK 214.pantā noteikto Valsts policija izskata un uzliek administratīvos sodus par LAPK 204.15panta pirmajā daļā noteiktajiem administratīvajiem pārkāpumiem. LAPK 204.15panta otrajā līdz piektajā daļā minētos administratīvos pārkāpumus saskaņā ar LAPK 210.pantā noteikto izskata un uzliek administratīvos sodus Pašvaldību administratīvās komisijas.Laika periodā no 2013.gada līdz 2016.gada 28.janvārim konstatēti 4 administratīvie pārkāpumi, par kuru personas sauktas pie LAPK 204.15 pantā noteiktās administratīvās atbildības. Nav bijušas ierosinātas administratīvo pārkāpumu lietas par LAPK 204.15 panta pirmajā daļā (Par ģerboņu reģistrā nereģistrēta ģerboņa lietošanu) un LAPK 204.15panta piektajā daļā(Par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu) paredzētajiem pārkāpumiem. Visvairāk personas pie administratīvās atbildības sauktas par LAPK 204.15panta trešajā daļā noteikto pārkāpumu (Par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanas noteikumu pārkāpšanu) – 2 administratīvo pārkāpumu lietas un LAPK 204.15panta ceturtajā daļā noteikto (Par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros) – 1 lieta.Ievērojot Valsts Heraldikas komisijas pausto viedokli par administratīvo pārkāpumu ģerboņu jomā sabiedrisko nozīmību Tieslietu ministrijas Latvijas Administratīvo pārkāpumu kodeksa pastāvīgās darba grupas 2015.gada 3.decembra un 2016.gada 25.februara sēdēs un LAPK 204.15pantā noteikto par administratīvo pārkāpumu ģerboņu jomā sabiedrisko nozīmību – publisko personu un privāto tiesību subjektu pienākumu ievērot Ģerboņu likumā noteikto kārtību par ģerboņu reģistrēšanu un atribūtikas ar valsts ģerboni reģistrēšanu un lietošanu, secināms, ka administratīvo pārkāpumu sistēmā pēc būtības saglabājami LAPK 204.15pantā noteiktie pārkāpumi.Neskatoties uz to, ka pēdējo trīs gadu laikā personas nav sauktas pie administratīvās atbildības par LAPK 204.15panta pirmajā daļā (Par ģerboņu reģistrā nereģistrēta ģerboņa lietošanu) un LAPK 204.15panta piektajā daļā(Par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu) noteiktajiem pārkāpumiem, ņemot vērā Valsts Heraldikas komisijas viedokli, to saglabāšana tomēr ir aktuāla nodarījumu bīstamības, seku un sabiedriskā kaitīguma apsvērumu dēļ, jo praksē novērots, ka privātpersonu, kā arī valsts un pašvaldību iestāžu un to darbinieku izpratne par pašvaldības simbolu, kā arī publisko personu ģerboņu lietošanu un tās nosacījumiem variējas ļoti plašā amplitūdā – bieži vien pašvaldības, kā arī publisko personu ģerbonis tiek dažādos nolūkos lietots neatbilstošā izpildījumā vai attēlojumā. Lai šāda prakse netiktu pieļauta un būtu paredzēta iespēja saukt pie atbildības personas, kas pārkāpj valsts izvirzītos noteikumus par ģerboņu lietošanu, likumprojekts nosaka saglabāt administratīvo atbildību par ģerboņu un atribūtikas ar valsts ģerboni nelikumīgu lietošanu un Ģerboņu likumā noteikt tiesisko regulējumu par administratīvo atbildību ģerboņu un atribūtikas ar valsts ģerboni jomā.[4] Visi LAPK ietvertie administratīvo pārkāpumu sastāvi ģerboņu un atribūtikas ar valsts ģerboni aizsardzības jomā attiecas uz publiski tiesiskajām attiecībām – Ģerboņu likumā valsts noteiktās kārtības un prasību ievērošana ģerboņu un atribūtikas ar valsts ģerboni reģistrācijas jomā nodrošināšanai attiecībā uz privātpersonu, pašvaldības, kā arī publisko personu ģerboņu īpašniekiem un atribūtikas ar valsts ģerboni lietotājiem. Ģerboņu likuma 3.panta pirmā daļa nosaka, ka valsts pārvaldi ģerboņu reģistrēšanā un atribūtikas ar valsts ģerboni apstiprināšanā nodrošina Kultūras ministrija, saņemot Valsts Heraldikas komisijas atzinumu.Tieslietu ministrijas Latvijas Administratīvo pārkāpumu kodeksa pastāvīgā darba grupa 2015.gada 3.decembra un 2016.gada 25.februara sēdēs tika izvērtēti LAPK 204.15pantā noteiktie administratīvie pārkāpumi un secināts, ka administratīvā atbildība par LAPK 204.15panta pirmajā un otrajā daļā noteiktiem pārkāpumiem nebūtu attiecināma uz privāto tiesību subjektiem, bet tikai uz publiskām personām.Ņemot vērā nepieciešamību likumprojektā noteikt administratīvo atbildību attiecībā uz publiskajām personām, Ģerboņu likuma 1.panta 3.punktā noteiktajā „ģerboņa” definīcijā nepieciešams precizēt publiskas personas jēdzienu.Likumprojekta 1.pantā Ģerboņu likuma 1.panta 3.punkts ir izteikts šādā redakcijā:„3) ģerbonis – saskaņā ar heraldikas nosacījumiem izstrādāts atsevišķs apzīmējums vai apzīmējumu kopums, kas ietverts noteiktā formā un reprezentē valsti, pašvaldību vai citu atvasinātu publisku personu, tiešās vai pastarpinātās valsts pārvaldes iestādi (turpmāk – publiska persona) vai kādu citu juridisko vai fizisko personu”.Likumprojekta 2.pants nosaka, ka, saglabājot Ģerboņu likuma struktūru, Ģerboņu likumā ir iekļauti divi panti:1) **11.pants** „Administratīvā atbildība ģerboņu un atribūtikas ar valsts ģerboni jomā”, kurā ir paredzēti šādi administratīvie pārkāpumi:(1) Par ģerboņu reģistrā nereģistrēta pašvaldības vai publiskas personas ģerboņa lietošanu;(2) Par pašvaldības vai publiskas personas ģerboņa lietošanu bez tā īpašnieka atļaujas;(3) Par ģerboņu reģistrā reģistrēta pašvaldības ģerboņa lietošanas noteikumu pārkāpšanu;(4) Par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros;(5) Par ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu.2) **12.pants** „Kompetence sodu piemērošanā” nosaka kompetenci attiecīgo administratīvo sodu piemērošanā, paredzot, ka lietas par ģerboņu reģistrā nereģistrēta pašvaldības vai publiskas personas ģerboņa lietošanu izskata Valsts policija, bet likumprojektā minētā 11.panta otrajā līdz piektajā daļā noteiktos administratīvos pārkāpumus izskata Pašvaldību administratīvās komisijas.Likumprojekta mērķis ir nodrošināt pienācīgu aizsardzību publisko personu ģerboņiem, paredzot administratīvo atbildību par ģerboņu un atribūtikas ar valsts ģerboni lietošanas noteikumu pārkāpšanu. Tā kā Ģerboņu likuma normatīvajā regulējumā ir reglamentēti ģerboņu un atribūtikas ar valsts ģerboni lietošanas noteikumi, nepieciešams paredzēt arī atbildību par šo noteikumu pārkāpšanu, jo noteikumi bez sankcijām nav efektīvi. Tādejādi likumprojekta mērķis ir noteikt administratīvo atbildību par Ģerboņu likumā noteiktās kārtības neievērošanu attiecībā uz pašvaldības un publisko personu ģerboņu reģistrēšanu un par Ģerboņu likumā noteiktajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros. Līdz ar to, saglabājot jau LAPK ietverto tiesisko risinājumu attiecībā uz publisko personu ģerboņu aizsardzību, sabiedrībā tiks veicināta korekta un normatīvajiem aktiem atbilstoša ģerboņu lietošana un veidota izpratne par attiecīgo simbolu nozīmi.Nosakot atbilstoša apmēra naudas sodus par pārkāpumiem ģerboņu un atribūtikas ar valsts ģerboni aizsardzības jomā, personas tiks motivētas atturēties no attiecīgo pārkāpumu izdarīšanas, it īpaši tādas saimnieciskās darbības ietvaros, kas nereti ir saistīta ar valsts reprezentēšanu, piemēram, izgatavojot suvenīrus. Likumprojektā minētā 11.pantā noteiktie naudas sodi (noteikta naudas summa, kas administratīvi sodītajai personai jāmaksā par izdarītu administratīvo pārkāpumu) ir saglabāti atbilstoši LAPK 204.15pantā noteiktajiem naudas sodu apmēriem, tos pārvēršot likumprojekta „Administratīvo pārkāpumu procesa likums” noteiktajās naudas soda vienībās.Kultūras ministrija, izvērtējot likumprojektā minētos administratīvos pārkāpumus, ir secinājusi, ka tie arī turpmāk saglabājami administratīvo pārkāpumu sistēmā un tāpat kā LAPK 204.15pantā par kompetentajām iestādēm, kurām piekritīga soda piemērošana, nosakāmas – Pašvaldību administratīvās komisijas (par likumprojektā minētā 11.panta otrajā līdz piektajā daļā noteiktajiem administratīvajiem pārkāpumiem) un Valsts policija (attiecībā uz likumprojektā minētā 11.panta pirmajā daļā minētajiem pārkāpumiem).[5] Likumprojektā minētā 11.pantā noteiktās administratīvās atbildības veidu skaidrojums:1) par ģerboņu reģistrā nereģistrēta publiskas personas ģerboņa lietošanu.Ģerboņu likums nosaka kārtību, kādā Kultūras ministrija, pamatojoties uz Valsts heraldikas komisijas sniegto izvērtējumu, pieņem lēmumu par ģerboņa (izņemot valsts ģerboni un Vidzemes, Latgales, Kurzemes vai Zemgales ģerboni) reģistrāciju vai atteikumu reģistrēt ģerboni. Ģerboņu likuma 8.panta otrajā daļā noteiktais tiesiskais regulējums nosaka, ka valsts institūcijām un pašvaldībām ir tiesības lietot ģerboņus, kas reģistrēti šajā likumā noteiktajā kārtībā. Minētais uzliek par pienākumu pašvaldībām un publiskām personām, kurām saskaņā ar likuma „Par Latvijas valsts ģerboni” 8.1panta otro daļu ir noteiktas izvēles tiesības lietot vai nu valsts ģerboni atbilstoši likuma „Par Latvijas valsts ģerboni” noteikumiem vai apstiprināt savu ģerboni atbilstoši Ģerboņu likumā noteiktajai kārtībai, reģistrēt publisko personu ģerboņus Ģerboņu likumā noteiktajā kārtībā un lietot tos tikai pēc Kultūras ministrijas lēmuma par ģerboņa reģistrāciju saņemšanas.Līdz ar to likumprojektā minētā 11.panta pirmajā daļā noteiktā atbildība (par ģerboņu reģistrā nereģistrēta publiskas personas ģerboņa lietošanu) attiecināma uz publisko personu atbildību par ģerboņu reģistrā nereģistrēta ģerboņa lietošanu.2) Par publisko personu ģerboņa lietošanu bez tā īpašnieka atļaujas.Autortiesību likuma 6.panta 2.punkts nosaka, ka autortiesības neaizsargā valsts apstiprinātos, kā arī starptautiski atzītos oficiālos simbolus un zīmes (karogus, ģerboņus, himnas, apbalvojumus), kuru lietošanu nosaka atsevišķi normatīvie akti. Līdz ar to likumprojektā minētā 11.panta otrajā daļā noteiktā atbildība (par publisko personu ģerboņa lietošanu bez tā īpašnieka atļaujas) aizsargā publiskās personas, ja ģerboni lieto bez publiskas personas atļaujas vai noteikta deleģējuma.3) Par ģerboņu reģistrā reģistrēta pašvaldības ģerboņa lietošanas noteikumu pārkāpšanu.Likumprojektā minētā 11.panta trešajā daļā noteiktā atbildība (par ģerboņu reģistrā reģistrēta pašvaldības ģerboņa lietošanas noteikumu pārkāpšanu) attiecināma uz pašvaldību ģerboņu lietotājiem, nosakot, ka pašvaldību ģerboņi lietojami normatīvajos aktos un pašvaldību saistošajos noteikumos noteiktajā kārtībā. LAPK 204.15panta trešajā daļā spēkā esošā regulējuma saglabāšana un tā noteikšana likumprojektā nepieļaus arī iespēju pašvaldībām savos saistošajos noteikumos noteikt un piemērot administratīvos sodus par pašvaldību ģerboņu lietošanas noteikumu pārkāpšanu, kas bija izplatīta prakse līdz vienota regulējuma iekļaušanai LAPK pirms 2012.gada 29.novembra likuma „Grozījumi Latvijas Administratīvo pārkāpumu kodeksā” pieņemšanas Saeimā, kas stājās spēkā 2013.gada 1.janvārī.4) Par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros.Pašlaik spēkā esošais regulējums LAPK 204.15panta ceturtajā daļā nosaka atbildību par Ģerboņu likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros. Valsts heraldikas komisija pēc praktiskās pieredzes ir secinājusi, ka visbiežāk jautājums par nepieciešamību izvērtēt valsts ģerboni ietverošu atribūtiku tiek izvirzīts gadījumos, kad personas šādu atribūtiku izgatavo saimnieciskās darbības ietvaros (piemēram, dažādi suvenīri, piemiņas medaļas, apģērbi u.tml.). Šādas atribūtikas izgatavošanas, izplatīšanas vai lietošanas kontrole būtu jāsaglabā, lai ienākumu gūšanas nolūkā netiktu izgatavota, izplatīta vai lietota tāda valsts ģerboni ietveroša atribūtika, kas – ja vien tiktu īstenota Ģerboņu likumā noteiktā atribūtikas izvērtēšanas procedūra – netiktu apstiprināta, jo konkrētais tehniskais risinājums vai attēlojums neatbilst normatīvajos aktos noteiktajam vai arī ir tik nekvalitatīvs, ka nav savienojams ar valsts simbola – valsts ģerboņa statusu. Ņemot vērā iepriekšminēto, likumprojekta 11.panta ceturtā daļa (par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros) paredz arī turpmāk saglabāt atbildību par nereģistrētas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros.5) Par ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu.Likumprojekta 11.panta piektajā daļā noteiktā atbildība (par ģerboņu reģistrā reģistrēta pašvaldības ģerboņa lietošanu, maldinot par tā lietotāja juridisko statusu) nosaka atbildību attiecībā uz pašvaldību ģerboņu lietošanu, ja pašvaldības ģerbonis tiek lietots ar nolūku maldināt par tā lietotāja juridisko statusu. Maldinošas rīcības gadījumā persona, kura maldījusies attiecībā uz kādas citas personas statusu un attiecīgi tai piedēvējusi iespējamu valsts piešķirtu kompetenci, ir potenciāls negodīgas rīcības upuris. |
| 3. | Projekta izstrādē iesaistītās institūcijas | Kultūras ministrija, Iekšlietu ministrija, Latvijas Pašvaldību savienība. |
| 4. | Cita informācija | Likumprojekts saskaņā ar Ministru kabineta 2014.gada 22.aprīļa sēdes protokollēmuma (prot. Nr.24 26.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.2.apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2015.gada 3.decembra un 2016.gada 25.februara sēdēs un precizēts saskaņā ar darba grupas ieteikumiem. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā noteiktais attieksies uz:1)  ģerboņu reģistrā reģistrētu publisko personu ģerboņu īpašniekiem;2)  ģerboņu reģistrā reģistrētu publisko personu ģerboņu lietotājiem;3)  atribūtikas ar valsts ģerboni izgatavotājiem, izplatītājiem vai lietotājiem saimnieciskās darbības ietvaros. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojektu ir plānots informēt sabiedrību, informāciju publicējot Kultūras ministrijas mājas lapā. |
| 2. | Sabiedrības līdzdalība projekta izstrādē | Likumprojekts pēc būtības neparedz izmaiņas administratīvajā atbildībā par pārkāpumiem ģerboņu un atribūtikas ar valsts ģerboni lietošanas jomā, tādēļ sabiedrības līdzdalība nav organizēta. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Valsts policija, Pašvaldību administratīvās komisijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

31.05.2016. 16:14

2732

M.Treija, 67330246

Magdara.Treija@km.gov.lv